A magyar sakkélet irányítása mellett a sakkfeladványszerzés fejlesztésével is foglalkozott. Megjelent feladványainak száma 200 köré tehető, ezek közül mintegy 60-at tüntettek ki. Nemzetközi versenybírói címet szerzett, és több alkalommal bíráskodott hazai és nemzetközi versenyeken, többek között ő volt a főbíró az 1969-es lublini női sakkolimpián, ahol a magyar válogatott először szerzett ezüstérmet. A Népszabadság, a Magyar Ifjúság, a Képes Sport, a Tükör és a Jövendő című lapok sakkrovatának vezetője volt, számos kitűnő sakk-könyvet írt. Munkáinak túlnyomó része két- és háromlépéses mattfeladvány, azonban reflexmattjaival is szép sikereket ért el. Több eredeti ötletet mondhat magáénak. A reciprok hasogatás témájának felfedezése az ő nevéhez fűződik.